Omnibus presentes litteras inspecturis, magister Michael, officialis Senon., in Domino salutem. Noverint universi quod Willelmus de Novilla, miles, in nostra presentia constitutus, sex arpenta terre, sita circa petram sitam inter Syxtam et Gisiacum-super-Orosam aquam, quatuor quorum Oda de Serbone, miles, dicitur vendidisse Petro de Serginis, militi, et duo dedisse monialibus de Curia-Beate-Marie, tanquam dominus feodaliter eisdem monialibus laudavit et concessit perpetuo pacifice possidenda; promittens, fide data, quod a nobili muliere, Maria, uxore sua, ea jam dictis mulieribus monialibus laudari faciet et concedi; et duodecim denarios censuales quos idem Willelmus habebat, sicut dicebat, super duas pecias terre prope dictam petram, quos Petrus de Thoiriaco, miles, dicitur vendidisse monialibus supradictis; quos duodecim denarios supradictos Willelmus de Novavilla, coram nobis, ipsis monialibus, confessus est se in perpetuam elemosinam contulisse. Actum, anno Gracie Mº CCº XXXº.